**Månedsrapport Smørblomsten- mai 2023**I mai fortsatte vi å ha økt fokus på fagområdet “Natur, miljø og teknologi” fra Rammeplanen.   
  
I begynnelsen av denne måneden hadde vi “Ruskendag” i barnehagen. Under fellessamlingen oppdaget vi at det var kastet søppel i havet, noe som ikke var godt for dyrene som levde der. Engasjerte barn hjalp til å plukke og kildesortere søppelet i barnehagen. Dette kan bidra til at barna får en begynnende forståelse for hvordan ta vare på naturen og miljøet rundt oss.

Maimåneden har også blitt brukt til 17.mai forberedelser. På avdelingen har vi blant annet hatt ulike formingsaktiviteter i henhold til nasjonaldagen. Vi har fargelagt og fått kjennskap til det norske flagget, fargelagt røde, hvite og blå blomster og dekorert vinduene klare for nasjonaldagen. I samling har vi også øvd på “Skogkantenropet” og “Ja, vi elsker dette landet” både med og uten symboler. Ulike aktiviteter, sanger og samtaler kan være med å bygge opp en forventning og glede for barna om den store dagen. Etter ulike forberedelser var mange spente, ivrige og glade barn klare for 17.mai feiring i barnehagen, som ble en stor suksess. Feiringen i Skogkanten barnehage bestod av å gå i 17.mai tog, leker og tradisjonell 17.mai mat: pølse i lompe og en is til dessert.

Vi har også kost oss mye ute i det fine vårværet. Et sikkert vårtegn har vært at vi har fått startet opp med sykkeldag igjen ☺ Dette har vært til store glede for barna!   
  
På slutten av måneden dro hele barnehagen på sommertur til Hjorteparken, som ble en vellykket tur. Hjorteparken hadde mye spennende å by på: klatring, hinderløype, hopping i høyet, Gråtass- traktoren, pølser og is og ikke minst dyrene. Det å bli kjent med og hilse på dyrene var nok det mange av barna syntes var mest spennende. Det var jo så mange forskjellige dyr med ulike kjennetegn og egenskaper. Hestene var kosete, lamaene kunne spytte, påfuglen hadde halefjær, kaninene likte gulrot og emuene lagde en rar knurrelyd. Turen var en fin og god opplevelse for store og små!

Hilsen oss på Smørblomsten ☺

17.mai forberedelser  
17.mai feiring